recursal/SuperWikiNEXT-32B huggingface dataset:
Logoen til Apple Home.
**HomeKit** er en et programvarerammeverk for hjemmeautomasjon laget av Apple. Via Hjem-appen på iOS eller iPadOS kan brukere sette opp automatiske rutiner eller styre manuelt.

En hjemmesentral kreves for at HomeKit skal fungere. Dette kan enten være en Apple TV (full støtte fra fjerde generasjon), en iPad eller en HomePod smarthøyttaler. HomePod mangler et grafisk brukergrensesnitt, og styres istedet med talekommandoer ved hjelp av den virtuelle assistenten Siri.

Hverken HomePod eller Apple TV kan brukes til å styre "sikre enheter", hvilket omfatter garasjedører, låser, alarmsystem og vinduer. Disse krever en autentisert iPhone eller iPad for å styres. Kontroll over utstyr som ikke regnes som sikre enheter kan også gis til gjester.

Historie
--------

HomeKit ble offisielt utgitt 17. september 2014 sammen med iOS 8.

Hjem-appen kom 13. september 2016 samtidig med iOS 10 og watchOS 3, og samlet styring av alle HomeKit-enheter i én applikasjon. Det ble også lagt til forhåndsprogrammerte "scener".

24. september 2018 ble Hjem-appen lagt til på Mac med macOS 10.14 Mojave.

Støttet utstyr
--------------

Utstyr som skal brukes med HomeKit må godkjennes av Apple. Det stilles blant annet krav om at produsenten blir med i Apple sitt MFi-program, og det stilles strenge krav til kryptering. Per oktober 2019 lister Apple opp 450 enheter som var kompatible med HomeKit, mens konkurrentene Amazon og Google listet opp henholdsvis 85 000 og 10 000. Utstyr som ikke eksplisitt er støttet av HomeKit kan noen ganger kobles til via en "gateway".

### Eksempler på utstyr

HomeKit støtter utstyr i mange kategorier, blant annet:

* Alarm- og sikkerhetsystem, røykvarsler, sprinkleranlegg, IP-kamera og andre kameraer, dør- og vindussensorer, smartlås, smartdør, smartdørklokke, garasjeportåpner
* Berøringsfri vannkran, smartdusj
* Fjernsyn, høyttalere, forsterker, mediasenterboks (Apple TV)
* Lysstyring, fjernstrømbryter, trådløs strømbryter, smart vegguttak
* Termostat, klimaanlegg, luftavfukter, luftfukter, luftrenser, vifte
* Ruter, radiorepeater, maskenett

Se også
-------

* Tingenes internett
* SmartThings (Samsung)
* Google Nest

Referanser
----------

1. ↑  «Set up your HomePod, Apple TV, or iPad as a home hub». Besøkt 26. desember 2019.
2. ↑  Ritchie, Rene. «HomeKit in iOS 8: Explained». Besøkt 26. desember 2016.
3. ↑  «Other things you can ask Siri on Apple TV». Besøkt 26. desember 2019.
4. ↑  «How to add a home to the new Home app in iOS 10». Besøkt 26. desember 2019.
5. ↑  Clover, Juli. «Here's the New 'Home' App for Controlling HomeKit Devices in iOS 10». Besøkt 26. desember 2019.
6. ↑  «Working with HomeKit». Apple Inc. Besøkt 26. desember 2016.
7. ↑  Higginbotham, Stacey. «What one startup CEO learned from handling Apple's HomeKit mess». Time Inc. Besøkt 26. desember 2016.
8. ↑  Porter, Jon. «HomeKit might be fading, but Apple's not giving up yet». Besøkt 5. januar 2020.
9. ↑  Ricker, Thomas. «First HomeKit devices confirm Apple TV's limited role in home automation». Vox Media. Besøkt 26. desember 2016.
10. ↑  «iOS - Home». Besøkt 26. desember 2019.
***Home Folks*** er en amerikansk stumfilm fra 1912, regissert av D. W. Griffith.

Handling
--------

En streng far styrer sin lille familie, etter det han tror er Bibelens forskrifter. Men dette er rett og slett påvirkningen av hans eget trange sinn. Når gutten hans ønsker å gå til en dans, blir faren rasende og befaler at gutten blir værende hjemme. Gutten blir imidlertid opprørsk og går sin vei. Men for denne ulydigheten driver faren ham ut av hjemmet deres, og tvinger resten av familien til å sverge på å aldri nevne guttens navn igjen.

Kort tid senere flytter familien til et nytt nabolag, og guttens søster møter og gifter seg med landsby-smeden. Den aldrene faren har ofte angret på hvor tøff han var mot gutten sin. Men hans egen stahet hindrer ham fra å innrømme dette, eller si beklager. Søsteren skriver til broren sin, og ber guten komme hjem til dem igjen.

Skuespillere
------------

* Mary Pickford som en ung kvinne.
* Charles Hill Mailes som den unge kvinnens mann.
* Kate Bruce som den unge kvinnens mor.
* Robert Harron som den unge kvinnens bror.
* Wilfred Lucas som en smed.
* Christy Cabanne som smedens assistent.

Referanser
----------

1. ↑  Home Folks
2. ↑  Paolo Cherchi Usai. *The Griffith Project, Volume 3: Films Produced in July - December 1909*

Eksterne lenker
---------------

* (en) *Home Folks* på Internet Movie Database Rediger på Wikidata

* (en) *Home Folks* på Silent Era Rediger på Wikidata
**Simon Sinclair Fjeld** (født 27. februar 1916, antatt død på havet 9. april 1941) var en norsk krigsseiler og sabotør under den andre verdenskrig. Han ledet den første væpnede aksjon på norsk jord som ble organisert fra utlandet, av den britiske etterretningsorganisasjonen SIS (MI-6).

Det er lite referanser til Simon Sinclair Fjeld i historien, til tross for at han var knyttet til Shetlandsgjengen og ledet aksjoner hvor blant annet den mer kjente Rubin Langmo deltok. I flere offentlige arkiver er etternavnet stavet FIELD, antatt etter Simon sitt eget ønske.

Fjeld ble antatt død på havet 9. april 1941, hvor han sist tjenestegjorde som Matros / Skytter ombord i M/T «Buesten». Ifølge sjøforklaring i London 19. april 1941 gjorde han en modig innsats ved å beskyte med maskinkanoner fra «Buesten» flere tyske fly som angrep fartøyet, mens flere fra den øvrige besetning kunne rømme i livbåtene. «Buesten» sank som følge av angrepet, men er i moderne tid blitt antatt lokalisert ved hjelp av sonar.

Kroppen til Simon Sinclair Fjeld ble aldri funnet og ubekreftede rykter antyder at Simon Sinclair Fjeld er blitt observert i live etter andre verdenskrig, noe som har gitt grunnlag for spekulasjoner om at han faktisk overlevde senkingen av «Buesten» og gikk tilbake til etterretningstjenesten, enten SIS eller OSS.

Simon Sinclair Fjeld var far til sjøkaptein, grunnlegger og redaktør av Radio Bergen Ivar Garberg (nn).

Simon Sinclair Fjeld mottok Krigsmedaljen for sin innsats som Krigsseiler under den andre verdenskrig.

Referanser
----------

1. 1 2 3   Krigsseilerregisteret, www.krigsseilerregisteret.no[Hentet fra Wikidata]
2. ↑  Etternavnet er i flere offentlige arkiver stavet FIELD, antatt etter Simon sitt eget ønske, mens familie bruker stavemåten FJELD.
3. ↑  «Skygger over utvær». *Cappelendamm* **(norsk)**. Besøkt 29. juni 2018.
4. ↑  «M/T Buesten - Krigsseilerregisteret». *www.krigsseilerregisteret.no*. Besøkt 29. juni 2018.
5. ↑  «Simon Sinclair Fjeld | Minnehallen.no». *minnehallen.no*. Besøkt 29. juni 2018.
6. ↑  «Simon Sinclair Field - Krigsseilerregisteret». *www.krigsseilerregisteret.no*. Besøkt 29. juni 2018.

|  |  |
| --- | --- |
| Oppslagsverk/autoritetsdata | Krigsseilerregisteret **·** Våre falne

 |
**Erika Dahlen** (født 13. april 1996 i Orkland i Trøndelag), kjent under artistnavnet **IMERIKA**, er en norsk sanger og låtskriver. Hun vant femte delfinale av Melodi Grand Prix 2021 med låten «I Can't Escape» og er blant finalistene i konkurransen.

Bakgrunn
--------

Dahlen er oppvokst i Orkdal i Trøndelag og startet med sang og låtskriving i ungdomstiden. Hun følte seg ensom og alene om musikken, og sluttet på videregående skole. I stedet kom hun inn på Liverpool Institute for Performing Arts i England og utviklet seg som musiker, låtskriver og sessionvokalist. Senere tok hun artistnavnet Imerika, stilisert som *IMERIKA.*

I 2021 stilte hun opp i Melodi Grand Prix, både som låtskriver for Kaja Rode, og som vokalist for «I Can't Escape», som hun har skrevet sammen med Ben Adams. Hun vant delfinale 5 lørdag 13. februar og er blant finalistene i finalen.

Referanser
----------

1. ↑  «Melodi Grand Prix 2021, delfinale 5 – artistpresentasjon Imerika». *NRK TV*. 13. februar 2021. Besøkt 14. februar 2021.
2. ↑  Sand, Camilla (8. februar 2021). «MGP: Her er artistene som deltar i delfinale 5». *NRK*. Besøkt 14. februar 2021.
3. ↑  Robert Hoftun Gjestad (13. februar 2021). «Imerika til finalen i Melodi Grand Prix». *www.aftenposten.no*. Besøkt 14. februar 2021.
**Nokia Networks** er en av verdens største leverandører av løsninger og infrastruktur innen telekommunikasjon. 

Nokia Siemens Networks (NSN) startet driften 1. april 2007  etter en fusjon mellom Siemens AGs COM-divisjon og Nokias Network Business Group. Selskapet har sitt hovedkontor i Esbo i Finlands Hovedstadsregion. NSN har over 60 000 ansatte og opererer i de fleste land i verden. I juli 2013 ble det annonsert at Nokia kjøpte Siemens andel i selskapet for en sum av 2,21 milliarder dollar..

Nokia Siemens Networks Norge AS ledes av Finn Erik Hermansen og har hovedkontor på Økern i Oslo. Selskapet er markedsleder i Norge og leverandør til de største mobil- og fastnettoperatørene i Norge – blant annet NetCom, Telenor, Network Norway/Mobile Norway, Jernbaneverket/GSM-R, Ventelo og UNINETT.

Oppkjøp
-------

I 2011 kjøpte NSN nettverksdelen til Motorola Solutions.

15. april 2015 kunngjorde det Nokia Networks at det hadde avtalt å kjøpe alle aksjene i Alcatel-Lucent for 15,6 milliarder euro. Overtakelsen skal ifølge Nokia finne sted tidlig i 2016 forutsatt konkurransemyndighetenes godkjennelse. Bell Labs vil bli opprettholdt, mens varemerket Alcatel-Lucent skal erstattes av Nokia.

Ettersom Siemens, Motorolas og Alcatel-Lucents nettverksdivisjoner nå er kjøpt opp av selskapet er det nå kun en konkurrent i vesten i mobilnettverksbransjen igjen, nemlig Ericsson. I tillegg har det dukket opp sterke konkurrenter fra Kina de siste årene, i første rekke Huawei.

Referanser
----------

1. ↑
2. ↑  Wall Street Journal: Nokia Pays $2.21 Billion for Siemens Stake in NSN
3. ↑  «Nokia agrees to buy Alcatel-Lucent for $16.6 billion». *The Verge*. Besøkt 15. april 2015.
4. ↑  «NOKIA AND ALCATEL-LUCENT TO COMBINE TO CREATE AN INNOVATION LEADER IN NEXT GENERATION TECHNOLOGY AND SERVICES FOR AN IP CONNECTED WORLD». Nokia. Arkivert fra originalen 17. april 2015. Besøkt 15. april 2015.

Eksterne lenker
---------------

* (en) Offisielt nettsted Rediger på Wikidata

* (en) Nokia Networks – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | BIBSYS **·** VIAF **·** GND
 |
Lyuba utstilt i Field Museum of Natural History
**Lyuba** (Люба) er en hunn-mammutkalv (*Mammuthus primigenius*) som døde for ca. 40 000 år siden én måned gammel. Hun er uten tvil den best bevarte mammutmumien i verden og forbigår Dima, en hannkalv som tidligere hadde vært den mest kjente.

Mammutungen ble funnet i mai 2007 av reinsdyroppdretteren og jegeren Juri Khudi på Jamalhalvøya, et område som tilhører Jamalo-Nenetsk i Russland og ble kalt «Lyuba» etter ektefellen hans.
Kalven veide 50 kg, var 85 centimeter høy og målte 130 centimeter fra snabel til hale, omtrent på størrelse med en stor hund.

Da man fant kalven var hun bemerkelsesverdig godt bevart; både øyne og snabel var intakt og noe pels satt igjen på kroppen. Mammuten ble overført til Japan for videre studier, inkludert CT-skanninger. 

Man antar at Lyuba døde av kvelning ved å inhalere gjørme da hun kjempet for å komme seg ut av mudderet i elveleiet hun krysset sammen med flokken hun tilhørte. Det leire-lignende stoffet som trolig kvalte henne var også med på å bevare og preservere henne i nesten uberørt tilstand. Huden og organene er intakte og forskerne var i stand til å identifisere melk fra moren i magen. Det ble også funnet avføring i tarmen som viser at hun spiste de voksne flokkmedlemmenes avføring for å bygge opp en normal tarmflora av bakterier for å hjelpe til å fordøye plantemateriale. 

Tidligere mammutfunn som er dårligere bevart enn Lyuba har vist tegn til underernæring mens Lyuba fremstår som svært sunn. Organene og huden er i perfekt stand.
Hun har godt bevart DNA og det er antatt at en levende mammut ville kunne klones fra henne.

Tverrsnitt av den venstre støttannen og en forjeksel antyder at hun stammer fra mammuter som kom til Sibir fra Alaska ved å krysse Beringlandbrua etter at den opprinnelige sibirske stammen av mammuter var utdødd eller jaget bort.

Ved å undersøke Lyubas tenner håper forskerne å få innsikt i hva som forårsaket at pattedyrene døde ut for rundt 10.000 år siden.

Lyuba er utstilt i Field Museum of Natural History i Chicago.

Referanser
----------

1. ↑  Aftenposten: Fant hel mammutunge
2. ↑  «WebCitation av Fant hel mammutunge». Arkivert fra originalen 8. mai 2009. Besøkt 30. september 2010.
3. ↑  Baby mammoth discovery unveiled
4. ↑  «WebCitation av Baby mammoth discovery unveiled». Arkivert fra originalen 8. september 2010. Besøkt 30. september 2010.

Eksterne lenker
---------------

* Waking the Baby Mammoth
**Lytham St. Annes** er et byområde i distriktet Fylde i Lancashire, England. De opprinnelige tvillingbyene **Lytham** og **St. Annes** har vokst sammen og utgjør nå et feriested ved kysten. Området er kjent for golfklubben Royal Lytham & St. Annes Golf Club. Byene ligger sør Blackpool ved det punkt hvor kystlinjen vender seg østover for å danne utløpet til elven Ribble som leder innlands mot Preston. St Annes er beliggende på nordsiden av hvor det snur og som Blackpool har det utsyn over Irskesjøen mens Lytham på den østlige siden har utsyn over utløpet til Ribble. Befolkningen ved folketellingen i 2011 for sognet St.Anne's on the Sea var på 26 398 innbyggere.

Lytham St Annes er internasjonalt kjent for sin golfbaner og Royal Lytham & St. Annes Golf Club som har vært vertskap for The Open Championship (uoffisielt kalt for British Open), som har blitt holdt siden det første vertskapet i 1926. Omtrentlig hvert tiende år med The Open kommer en stor tilstrømning, inkludert verdens media, til et rimelig fredfylt samfunn. Lytham St Annes er betraktet som et rikt og framgangsrikt område hvor innbyggernes inntektsgrunnlag er blant de høyeste i nordlige England.

Referanser
----------

1. ↑  «Civil Parish population 2011» Arkivert 5. mars 2016 hos Wayback Machine.
2. ↑  «Average Gross Household Income by Wards 2006». Arkivert 1. juni 2011 hos Wayback Machine.
3. ↑  McKie, David (6. september 2007). «Around the culs-de-sac». *The Guardian*. London. Besøkt 12. mai 2010.
4. ↑  «Offisielt nettsted Lancashire County Council». Arkivert fra originalen 25. februar 2014. Besøkt 24. januar 2016.

Litteratur
----------

* Harrison, Gabriel (1971): *Rage of Sand: the story of the men who built their own seaside town*, London : Benn, ISBN 0-510-27118-9
* Pevsner, Nikolaus (1969): *The Buildings of England – North Lancashire*, Penguin, ISBN 0-14-071037-X.

Eksterne lenker
---------------

* Offisielt nettsted Rediger på Wikidata

* (en) Lytham St Annes – kategori av bilder, video eller lyd på Commons Rediger på Wikidata

 Lytham St. Annes hos Wikivoyage

* Lytham Festival

|  |  |
| --- | --- |
| Oppslagsverk/autoritetsdata | Store norske leksikon **·** VIAF **·** GND **·** LCCN **·** GeoNames **·** BBC Things **·** MusicBrainz
 |
**Mafiastat** er et begrep som brukes som fagterm innen statsvitenskap og i politisk diskurs for å beskrive statssystemer der regjeringen og statsapparatet er knyttet sammen med organisert kriminalitet.

Begrepet har særlig blitt brukt for å beskrive det politiske systemet i Russland under Vladimir Putins styre. Gjennom publiseringen av USAs diplomatmeldinger ble det kjent at amerikanske diplomater anså Russland som «et korrupt, autokratisk kleptokrati sentrert rundt Vladimir Putins lederskap, der statsfunksjonærer, oligarker og organisert kriminalitet er knyttet sammen for å danne en ren 'mafiastat'». Tidligere Russlands-korrespondent for *The Guardian*, Luke Harding, utgav i 2011 boken *Mafia State*. Ifølge Harding har Putin «skapt en stat bemannet med tidligere KGB- og FSB-offiserer som ham selv, fremfor alt oppsatt på å tjene seg rike». Amerikanske diplomater har vurdert at «regjeringen i Russland er i realiteten mafiaen».

*New Statesman* skriver at «begrepet hadde blitt introdusert i diskusjonen blant eksperter» flere år før WikiLeaks lekket USAs diplomatmeldinger, «og ikke som en useriøs metafor. De som kjente landet best hadde kommet til å se det som et kleptokrati med Vladimir Putin i rollen som *capo di tutti capi*, som delte fortjenesten og forhindret strid mellom rivaliserende klaner i en i realiteten kriminell elite». I 2008 skrev Stephen Blank at Russland under Putin er «en stat som europeiske tjenestemenn og politikere privat kaller en mafiastat» som «naturlig graviterer mot mafialignende oppførsel».

Nikolay Petrov, an analytiker ved Carnegie Moscow Centre, har uttalt at «det er ganske vanskelig å skade Russlands omdømme i verden fordi det allerede er ganske dårlig».

Referanser
----------

1. ↑  Mafia States: Organized Crime Takes Office by Moisés Naím.
2. ↑  Putin's Russia 'now a mafia state', BBC
3. ↑  Wikileaks: Russia branded 'mafia state' in cables, BBC
4. ↑  British MPs paint scary picture of Putin's Russia, EUObserver
5. ↑  WikiLeaks cables condemn Russia as 'mafia state', The Guardian
6. ↑  'Mafia state' leader Putin knew of poison plot that killed former KGB spy in London, Daily Mail
7. ↑  Russia - Mafia State: It's important to tell the truth about Putin's Russia, CNN
8. ↑  Stephen Holmes, Fragments of a Defunct State, London Review of Books
9. ↑  Expelled Moscow correspondent claims Russia is mafia state, abc.net.au
10. ↑  Below Surface, U.S. Has Dim View of Putin and Russia, The New York Times
11. ↑  Review: Mafia State, New Statesman
12. ↑  Stephen Blank (2008): What Comes After the Russo–Georgian War? What's at Stake in the CIS, *American Foreign Policy Interests*, 30:6, 379-391
13. ↑  Russia’s "mafia state" image no disaster Arkivert 23. desember 2012 hos Wayback Machine. euronews

Litteratur
----------

* Luke Harding, *Mafia State*, The Guardian (Publishing), 2011, ISBN 085265247X, 320 sider
**Overlevelse** og **dødelighet** er viktige parametere i demografien og livshistorieteorien, som beskriver andelen av en befolkning som overlever (eller dør) i løpet av ett år.

Norge
-----

Mennesker i Norge har per 2007 en *dødelighetsrate* på rundt 8,9 ‰, dvs. 8,9 dødsfall per tusen innbyggere, og dermed en årlig overlevelse på 1 − 0,0089 = 0,9911.

For viltlevende arter er det noe vanskeligere å estimere overlevelsen. Her brukes gjerne fangst–merking–gjenfangst-metoder. Disse består i at merkede individer slippes ut, og at man med jevne mellomrom leter etter disse. Andelen gjenfangne, gjensette eller funnede dyr kan regnes om til overlevelsen. En del store pattedyr (for eksempel elefanter) og sjøfugl (for eksempel albatrosser) oppnår overlevelsesrater på rundt 99 %. Ved mindre arter angis overlevelsen til dels ikke i prosent per år, men over kortere tidsintervall (per måned eller dag).

Se også
-------

* Letalitet
* Familieplanlegging
* Befolkningspolitikk
* Død

Eksterne lenker
---------------

* Søkbar digitalkopi av *Overleve under alle himmelstrøk* av Hugh McManners, utgitt av Teknologisk forlag 1995
**Frank Seymour Wright** (født 26. desember 1878 i South Wales, New York, død 13. februar 1931) var en amerikansk skytter som deltok i de olympiske leker 1920 i Antwerpen.

Wright ble olympisk mester i skyting i OL 1920 i Antwerpen. Han var med på det amerikanske laget som vant lagskyting i trap med 547 poeng foran Belgia med 503. De andre på laget var Mark Arie, Horace Bonser, Jay Clark, Forest McNeir og Frank Troeh. Wright skjøt totalt 94 poeng som var det beste resultatet på det amerikanske laget. Det var åtte lag med seks deltakere på hvert lag som deltok i konkurransen som ble avviklet 22. og 23. juli 1920. Han kom på tredjeplass i den individuelle trapskytingen bak sine landsmenn Mark Arie og Frank Troeh.

OL-medaljer
-----------

* 1920 Belgias flagg Antwerpen – Gull **Gull** i skyting, trap lagskyting (USA)
* 1920 Belgias flagg Antwerpen – Bronse Bronse i skyting, trap

Eksterne lenker
---------------

* (en) Frank Wright – Olympedia Rediger på Wikidata

* (en) Frank Wright – Sports-Reference (OL-resultater – arkivert) Rediger på Wikidata

* (en) Frank Wright – databaseOlympics.com (arkivert) Rediger på Wikidata

|  |  |
| --- | --- |
| Oppslagsverk/autoritetsdata | Prabook
 |
**Vegar Heggenes Gjermundstad** (født 14. mars 1990) er en norsk fotballspiller som spiller for Førde Fotball

Han debuterte for Lyn i Tippeligaen med et innhopp mot Strømsgodset 19. april 2009. 

Han kommer fra Vadheim i Høyanger.

Gjermundstad etablerte seg som fast midtstopper for Lyn sammen med Mads Dahm i 2009-sesongen da Tommy Berntsen var mye skadet og Indridi Sigurdsson ble solgt til Viking i august. Gjermundstad tok nivået godt og endte på 17 Tippeligakamper i 2009. 7. januar 2010 ble det kunngjort av Lyn at Gjermundstad hadde signert en kontrakt som bandt han til klubben ut 2011. Hans første scoring for Lyn kom i 3-2 seieren over Moss 1. mai 2010. I juli 2010 skrev han under for Sogndal etter at kontrakten med Lyn ble avsluttet som følge av klubbens konkurs. Han ble spilleklar for Sogndal fra 1. august. I sesongen 2012 spilte han for Hønefoss i Tippeligaen, men ble allerede før sesongstart skadet, og slet gjennom sesongen med flere skader. 

I januar 2013 skrev han under for 2.-divisjonsklubben Førde og spilte for dem i 3 sesonger. Vinteren 2016 ble Vegar spilleklar for Florø. Den første sesongen i kystbyen endte med opprykk fra PostNord-ligaen til OBOS-ligaen og Vegar spilte samtlige minutter i opprykkssesongen. Vegar vendte tilbake til Førde i 2018.

Referanser
----------

Eksterne lenker
---------------

* (en) Vegar Gjermundstad – Transfermarkt Rediger på Wikidata

* (en) Vegar Gjermundstad – Soccerway Rediger på Wikidata

* (no) Vegar Gjermundstad – Norges Fotballforbund Rediger på Wikidata

* (en) Vegar Gjermundstad – FBref Rediger på Wikidata
* Gjermundstad frå eliteserien til 2. divisjon for Førde

|  |  |
| --- | --- |
| Oppslagsverk/autoritetsdata | Prabook
 |
En **kanton** (fransk: *canton*) er en administrativ inndeling av et arrondissement i Frankrike. Kantonene ble opprettet ved lov av 22. desember 1789, samtidig med Frankrikes departementer.

Som regel består en kanton av flere kommuner, men ikke alltid, og kommuner i urbane områder med stor befolkning kan godt inneholde flere kantoner. Derimot tilhører en kanton kun ett arrondissement. Tallet på kantoner vil følgelig variere fra departement til departement. Territoire de Belfort har for eksempel 15, mens Nord har 79. Per 1. januar 2006 var det 4 039 kantoner i Frankrike, hvorav 156 lå i de oversjøiske områdene.

Den primære rollen til en kanton er hovedsakelig som et rammeverk for regionale valg. Hver kanton velger en person til å representere seg ved *conseil général du département*, eller departmentsrådet. Kantoner danner også rettsdistrikt, som sete for *Tribunaux d'instance* eller «første rettsinstans». De tyve arrondissementene i Paris blir av og til regnet som kantoner, selv om de ikke har valgmessige funksjoner.

Hovedbyen i en kanton vil ofte være den største byen i området, og spesielt på landet vil brannstasjon og gendarmeri ofte være plassert her.

Referanser
----------

1. ↑  «Definisjonen på en kanton hos INSEE» **(fransk)**. Institut national de la statistique et des études économiques.
***Por amar sin ley*** er en meksikansk TV-serie produsert, og sendt av Televisa i 2018.

Handling
--------

TV-serien følger livet til en gruppe advokater som arbeider for firmaet Vega y Asociados, som ble grunnlagt av Alonso Vega. Hovedpersonene er Alejandra, Ricardo og Carlos. Politiet arresterer Carlos etter at en prostituert døde. Alejandra begynner også å arbeide for Vega y Asociados, og begynner å bli romantisk tiltrukket av Ricardo. Men Carlos, etter å ha lagt merke til dette, bestemmer seg for å gjøre alt for å skille dem - med hjelp fra Elena. Historien følger også Benjamín og Leticia, to ambisiøse advokater som er kjærester. Olivia som er forelsket i Leonardo, men han har bare øyne for arbeidet sitt.

Roller
------

| Skuespiller | Rolle |
| --- | --- |
| Ana Brenda Contreras | Alejandra Ponce |
| David Zepeda | Ricardo Bustamante |
| Julián Gil | Carlos Ibarra |
|

Referanser
----------

1. ↑  «'Por amar sin ley', nueva producción de José Alberto Castro». Arkivert fra originalen 12. januar 2018. Besøkt 21. august 2021.

Eksterne lenker
---------------

* (en) *Por amar sin ley* på Internet Movie Database Rediger på Wikidata

* (en) *Por amar sin ley* på The Movie Database – TV Rediger på Wikidata
***Saved by Love*** er en amerikansk stumfilm fra 1908, regissert av Edwin S. Porter.

Handling
--------

En gammel onkel, hvis niese nekter å gifte seg med mannen han har valgt ut for henne, etterlater en klausul i testamentet hans som krever at hun skal gifte seg på en bestemt dag - ellers kommer hun til miste hele arven etter ham. Konfrontert med valget om å miste en formue, eller umiddelbart ekteskap, forsøker den unge kvinnen å finne ett smutthull og motvillig til å gi avkall på hennes egen frihet.

En hjemløs mann blir overtalt til å bli hennes ektemann, og blir betalt et større beløp på betingelse av at han går med på å gifte seg - og deretter gå med på en skilsmisse. Men den hjemløse mannen ønsker virkelig å vinne kjærligheten til denne kvinnen han skal gifte seg med.

Skuespillere
------------

* Florence Turner
* Pat O'Malley
* Walter Edwin
* Miriam Nesbitt

Referanser
----------

1. ↑  SAVED BY LOVE

Eksterne lenker
---------------

* (en) *Saved by Love* på Internet Movie Database Rediger på Wikidata
**Riduan Isamuddin**, også translitterert **Riduan Isamudin**, **Riduan Isomuddin** eller **Riduan Isomudin**, bedre kjent under sitt *nom de guerre* **Hambali**, opprinnelig **Encep Nurjaman** (født 4. april 1964 i landsbyen Sukamanah ved Cianjur på Java i Indonesia) er den tidligere militære leder for den indonesiske terroristorganisasjon Jemaah Islamiyah (JI), som er tilknyttet al-Qaeda. Han har siden 2006 sittet i forvaring i USA interneringsleir på Guantánamo Bay.

Hambali ble ofte beskrevet som «Sørøst-Asias Osama bin Laden».[] Noen medier har beskrevet ham som bin Ladens løytnant for sørøstasiatiske aksjoner, andre som en uavhengig operatør.[] Han nøt al-Qaedas tillit og var hovedleddet mellom de to organisasjonene. Hambali var nær venn med Khalid Sheikh Mohammed, som planla Operation Bojinka og 11. september-angrepene i USA. Hambalis visjon var opprettelsen av en muslimsk stat i form av en islamsk supermakt (i form av et teokrati) i Sørøs-Asia, med seg selv som leder (kalif). Ambisjonen var å herske over Indonesia, Malaysia, Singapore, Brunei, og deler av Filippinene, Myanmar og Thailand.

Han ble gjenstand for økt oppmerksomhet etter nattklubbombingene på Bali i 2002, som hadde 202 dødsofre. Han ble til slutt tatt til fange av en fellesoperasjon av CIA og thailandsk politi i 2003. Etter tre år på CIAs hender på hemmelig sted havnet han i Guantanamo Bay Detention Center.

Referanser
----------

1. ↑  «Archived copy». Arkivert fra originalen 22. mars 2010. Besøkt 18. februar 2010.
2. ↑  Vicini, James (11. mars 2010). «Guantanamo prisoner known as Hambali seeks release». *Reuters*. Arkivert fra originalen 24. september 2015. Besøkt 25. august 2019.
3. ↑  Maria Ressa (29. august 2002). «The quest for SE Asia's Islamic 'super' state». CNN. Besøkt 30. mars 2008. «The main financier of the operation is alleged to have been Riduan Isamuddin, also known as Hambali, and now purported to be al Qaeda's main operative in Southeast Asia.»
4. ↑  «'We will fight until we run out of blood'». *The Age*. Melbourne. 15. oktober 2002. Besøkt 30. mars 2008. «In Malaysia, Bashir began to surround himself with a hard-core of militants. One of these was Hambali, alias Riduan Isamuddin, a 37-year-old Indonesian who fought against the Soviets. Today, he is described by Western sources as the chief operations officer of JI, and is reputedly the mastermind of al Qaeda cells in this part of the world.»
5. ↑  «Detainee Biographies» (PDF). Office of the Director of National Intelligence. Arkivert fra originalen (PDF) 31. august 2009.  «Arkivert kopi» (PDF). Arkivert fra originalen (PDF) 1. september 2009. Besøkt 25. august 2019.

|  |  |
| --- | --- |
| Oppslagsverk/autoritetsdata | Store norske leksikon
 |
*La Mort d'Arthur* (Kong Arthurs død), maleri av James Archer
**Avalon** (walisisk: *Ynys Afallon*; antagelig fra *afal*, «eple») er en legendarisk øy som opptrer i legendene om kong Arthur, britisk helt fra middelalderen. Øya opptrer for første gang i Geoffrey av Monmouths pseudohistoriske krønike *Historia Regum Britanniae* («Historien om kongene i Britannia») fra 1136. Det skjer på det sted hvor kong Arthurs sverd Excalibur ble smidd og senere hvor Arthur ble tatt over til for å bli behandlet for sine sår etter slaget ved Camlann. Avalon var fra en tidlig dato knyttet til mystiske handlinger og skremmende skikkelser som eksempelvis Morgan le Fay.

Etymologi
---------

Geoffrey av Monmouth kalte øya på latin for *Insula Avallonis* i sitt verk fra 1136. I den senere verket *Vita Merlini* («Livet til Merlin», ca 1150) kalte han den for *Insula Pomorum*, «eplenes øy». Navnet er generelt antatt å være av walisisk opprinnelse (skjønt gammelkornisk eller gammelbretonsk er også mulig), avledet fra gammelwalisisk *abal*, «eple», eller *aball*, «epletre» (i senere mellomwalisisk er det stavet *aval*, *avall*; på moderne walisisk som *afal*, *afall*). På bretonsk er eple stavet som «aval» / «avaloù» i flertall. Det er også mulig at tradisjonen om en «epleøy» blant britene var påvirket av irske legender om en øy i en andre verden og som var stedet hvor Manannán mac Lir og Lugh, Emain Ablach (også det gammelirske navnet for øya Man i Irskesjøen), hvor Ablach betyr «Har epletrær»  – avledet fra gammelirske *aball* («eple») — og er tilsvarende til mellomirske navnet Afallach som ble benyttet for å erstatte navnet Avalon i middelalderens walisiske oversettelser av franske og latinske fortellinger om kong Arthur). Alle er etymologisk beslektet med det galliske rotordet *\*aballo-* (som funnet i stedsnavnet Aballo/Aballone, i dag Avallon i Bourgogne eller i det italienske etternavnet Avallone) og er avledet fra felleskeltiske *\*abal-*, «eple», som er beslektet på urindoeuropeisk nivå til engelske *apple*, norske *eple*, russiske яблоко *(jabloko)*, latviske *ābele*, og videre.

Referanser
----------

1. 1 2  Koch, John (2006): *Celtic Culture: a historical encyclopedia*, ABC-CLIO, s. 146.
2. ↑  Savage, John J. H. (1942): «Insula Avallonia» i: *Transactions and Proceedings of the American Philological Association*, Vol. 73, s. 405–415.
3. ↑  Nitze, William Albert; Jenkins, Thomas Atkinson (1972): *Le Haut Livre du Graal*, Phaeton Press, s. 55.
4. ↑  Zimmer, Heinrich (1890): «Bretonische Elemente in der Artursage des Gottfried von Monmouth» i: *Zeitschrift für französische Sprache und Literatur*, Volume 12, s. 246–248.
5. ↑  Marstrander, Carl Johan Sverdrup red. (1976): *Dictionary of the Irish Language*, Royal Irish Academy, bokstav A, spalte 11, linje 026.
6. ↑  Hamp, Eric P. (1979): «The north European word for ‘apple’» i: *Zeitschrift fuer Celtische Philologie*, **37**, s. 158–166.
7. ↑  Adams, Douglas Q. (1985): «The Indo-European Word for 'apple' Again» i: *Indogermanische Forschungen*, **90**, s. 79–82.

|  |  |
| --- | --- |
| Oppslagsverk/autoritetsdata | Store norske leksikon **·** LCCN
 |
**Riebnes** er en innsjø nord for Hornavan i Arjeplog kommune i Lappland, Sverige. Innsjøen inngår i nedbørsfeltet til Skellefteälven. Den sørlige delen av innsjøen ligger i Hornavan-Sädvajaure fjällurskogs naturreservat.

Innsjøen regnes å ligge 510 meter over havet, og dekker da et areal på 63,4 kvadratkilometer. Største dybde oppgis som 42 meter. Men innsjøen er regulert, og høyden varierer dermed fra 500 til 513 moh. 

Siden 1930-tallet har Kungsleden krysset innsjøen ved grenda Vuonatjviken, som ble etablert i 1890-årene. Denne grenda måtte flyttes høyere opp da innsjøen ble demmet opp i 1973. Innbyggerne her livnærer seg nå kun av turisme.

Innsjøen har utløp i sydenden via Riebnesströmmen til Hornavan.

Det samlede nedbørsfeltet utgjør 975 kvadratkilometer, hvorav 47 % er skog, 21 % er høyfjell og 32 % vannflater.

Galleri
-------

* Utsikt over Riebnes mot VuonatjvikenUtsikt over Riebnes mot Vuonatjviken
* Riebnes mot nordvest.Riebnes mot nordvest.
* Riebnes mot sydøst.Riebnes mot sydøst.
* På innsjøens vestside.På innsjøens vestside.

Se også
-------

* Liste over innsjøer i Skandinavia

Referanser
----------

1. 1 2  «Sjöareal och sjöhöjd» (PDF). Sveriges meteorologiska och hydrologiska institut. Besøkt 25. september 2016.
2. ↑  «Sjödjup och sjövolym» (PDF). Sveriges meteorologiska och hydrologiska institut. Besøkt 25. september 2016.
3. ↑  «Min karta». Lantmäteriet. Besøkt 24. mai 2021.
4. ↑  «Vuonatjvikens historia» **(svensk)**. Vuonatjvikens stugby. Besøkt 25. september 2016.
**Edvard Myhre Munch** (født 3. oktober 1836, død 19. mai 1900) var en norsk professor i teologi.

Han var sønn av Mathilde Christine Munch (1815–1891) og Christian Stub Myhre (1836–1899). Moren var av slekten Munch og tante til maleren Edvard Munch. Faren var kjøpmann i Skien og banksekretær. 

Fra 1844 til 1853 gikk han på Skiens skole (etablert 1824). Etter innledende studier i filologi byttet han til teologi og var i 1859 *cand.theol.* på resultatlistene da han vant H.K.H. Kronprinsens gullmedalje på en avhandling. Så drev han en lærerskole. Fra 1877 var han professor i teologi ved Det Kongelige Frederiks Universitet (i dag Universitetet i Oslo) og fra 1886 involvert i undervisning av praktisk pedagogikk. Året før hadde han byttet fra å kalle seg Edvard Munch Myhre til Edvard Myhre Munch. Han ga seg med pedagogikken i 1894 og pensjonerte seg i 1897, tre år før sin død.

Edvard giftet seg med Anna Helene Borchsenius (1838-1916) fra Gjerpen og datter av Fredrik Charlow Borchenius, som var både fogd og amtmann i Nedre Telemarken fogderi. De ble foreldre til blant andre Mathilde Munch (1866–1953) som skrev lærebøker. Sønnen Didrik Munch (1878–1957) var eier og bestyrer på Munchs pensjonatskole.

Referanser
----------

1. ↑  Munch, Johan Storm (1933-) (2000). *Munch: familiebok 1686-2000*. Lillehammer: Thorsrud. ISBN 8278470626.
2. ↑  Gierløff, Christian (1953). *Edvard Munch selv*. Oslo: Gyldendal.

  


|  |  |
| --- | --- |
| Oppslagsverk/autoritetsdata | Historisk befolkningsregister **·** BIBSYS **·** Geni **·** VIAF
 |
**Davy Jones** et kallenavn som primært har blitt brukt av sjømenn på det som kunne være Djevelen. Hans opprinnelse er uklar, og mange teorier har blitt tenkt ut, inkludert bl.a. inkompetente sjømenn, en pubeier som kidnappet sjøfarere og det at Davy Jones er et annet navn på djevelen.

En av de mytologiske teoriene om Davy Jones, var at han ble forelsket i sjøen som liten gutt.
Han vokste opp på sjøen og skipet som han seilte på, ble oppnevnt av selveste "Djevelen".
Oppgaven til Davy Jones er å bringe de dødes sjeler til djevelens rike.
Flere har påstått at de har sett den fryktede sjømannen, men ingen bevis er påpekt.

Andre sagn forteller om en grusom kaptein som velger å redde sitt eget liv i stedet for andres, i en forferdelig storm. Da er det sagt at en gigantisk mann kledt i grått, kom ombord på skipet hans og forbannet Jones til et liv på sjøen. Dette livet skulle aldri ende før alle verdens hav tørket ut.

I flere hundre år har sjømenn snakket om *Davy Jones' Locker* (Davy Jones' skap) – et symbol på bunnen av havet – hvilestedet til druknede sjømenn. Det blir brukt som en eufemisme for å dø til sjøs (f.eks. "å bli sendt til Davy Jones' skap).
«**Den deilige Theodor**» er et skillingstrykk Alf Prøysen samlet inn til sin visespalte i «Magasinet for Alle» på 1950-tallet. Han skriver som innlegg til visa at det var en gammel varietévise, hvor versene varierte sterkt fra trykk til trykk. På et gammelt dansk skillingstrykk står signaturen E.P, og melodien skal være «Der schöne August». Alf Prøysen antok at denne visen kom fra Tyskland, via Danmark til Norge.

Teksten
-------

**1.**Unnskyld at jeg presenterer meg her skjønt alle meg kjenner så vel,  

men skulle det være blant publikum her av noen jeg ei er bekjent,  

de vet jo alle meg kjenner så vel og det gjør forresten enhver,  

thi nu når jeg står i ungdommens år og kalle meg Theodor.  

  

**2.**Jeg haver manerer, jeg fører meg flott, jeg svinger behendig min stokk,  

og alt hva jeg gjør det gjør jeg så godt og misunnere har jeg i flokk.  

Hver dame som ser meg befinner meg smukk og utbryter da i et sukk:  

Det finnes vel ingen mann på jord så deilig som Theodor.  

  

**3.**Fotografene er så gale efter meg, de vil jo alle i skapet meg ha  

og derfor en dag besluttede jeg hos Flodkvist å lade meg ta.  

Nu henger jeg der så freidig og fri og enhver som går der forbi  

utbryter da i et begeistret kor der henger jo Theodor.  

  

**4.**Hver aften jeg i studenterlunden går alle damer de kikker på meg  

utbryter se der går jo Theodor, akk bare han fridde til meg.  

Jeg ser ham ved Gud hvor jeg går og står, akk bare jeg torde for mor,  

så åt jeg ham opp med hud og hår, den deilige Theodor.  

  

**5.**En aften jeg gikk til en badeanstalt hen for å vaske meg riktig ren,  

og folket det så med forundrede blikk på mine velskapede ben.  

Og medens jeg svømmer i vannet omkring jeg tenkte på slett ingenting,  

utbryter og sier en torsk så stor: Se der er jo Theodor.  

  

**6.**En aften jeg var på et maskeball jeg dansede nettopp en vals,  

da valsen var endt oppdagede jeg en loppe på frøkenens hals,  

jeg knep etter fyren, jeg knep ikke feil, jeg knekkede den med min negl  

av angst da hver dame tilbake fór og beundrede Theodor.  

  

**7.**Fornyelig en lille til verden der kom en unge så rød og så rund,  

og folket som så ham de kappedes om å kysse den deilige munn.  

Hvor er han vel søt, hvor er han vel rar, men hvem er i grunnen hans far,  

jo pappa til dette deilige nor, se det er jo Theodor.  

  

**8.**En aften jeg hjem i fra Tivoli kom, min vertinne meg brakte så fin  

en kasse og sa, det er visst noe til Dem, formodentlig en foræring av vin.  

Jeg åpnet da kassen, med skrekk da jeg så en sprellende unge der lå,  

på en lapp sto det skrevet: Ditt verk fra i fjor, du elskede Theodor.

Kilder
------

* «De gamle visene med Alf Prøysen», Forlaget for Alle 1972, basert på «Magasinet for Alle» 1954-1955
**Liao Bingxiong** (forenklet kinesisk: 廖冰兄, pinyin: *Liào Bīngxiōng*, født 1915 i Guangzhou, Kina, død 2006) var en kinesisk politisk tegner, maler og kalligraf, aktiv som tegner fra 1934 til han gav seg i 1995 (inklusive en pause på 20 år mellom 1957 og 1978).

Liao blir av mange regnet som en av Kinas fremste politiske tegnere.

Biografi
--------

Da Liao Bingxiong ble født, fikk han navnet *Liao Dongsheng* (forenklet kinesisk: 廖东生, pinyin: Liào Dōngshēng), dvs. "født i øst". Som 18-åring skrev han imidlertid en artikkel for avisen *Chéng bào* 诚报 («Ærlig rapport«») i Guangzhou, og han valgte å signere artikkelen med navnet «Bingxiong» -- dvs. «broren til Bing» etter sin lillesøster Liao Bing. Konfrontert med dette navneskiftet, sa Liao Bingxiong «Er jeg ikke Liao Bings bror?»

Liao lærte seg å tegne ved å kopiere, men han fikk aldri formell opplæring innen kunst. Av den grunn kalte han seg selv *yěshēng dòngwù* 野生动物, «et vilt dyr.»

Liao Bingxiong døde i 2006, 91 år gammel.

Stil som tegner og kalligraf
----------------------------

Tidlig i sin karriere som tegner var Liao opptatt av at tegningene hans skulle kunne forstås selv av dem som ikke kunne lese. De første årene tegnet han derfor utelukkende tegneserier uten tekst. Etter 1938, inspirert både av tradisjonell kinesisk malerkunstr og av den meksikanske kunstneren Miguel Covarrubias etter dennes besøk i Kina i 1933,, utvidet Liao sitt repertoar og begynte å eksperimentere i større grad med farger og form.

Liaos innen kalligrafi skiller seg også svært fra såkalt «dannet» kalligrafi (se bl.a. Wang Xizhi for mer om dannet kalligrafi); Liao's kalligrafi beskrives snarere som direkte og «vulgær.»

Referanser
----------

1. ↑  *The Life and Times of Liao Bingxiong* ESWN Culture Blog, 3. oktober 2006
2. ↑  Liào Líng'ér 廖陵儿 and Zhāng Hóngmiáo 张红苗, *Gěi Shìjiè Cā Bǎ Liǎn: Liào Bīngxiōng Huàzhuàn 给世界擦把脸：廖冰兄画传 (Wiping the Face of the World: Liao Bingxiong's Illustrated Biography)* ISBN 9787536038677, s. 12
3. ↑  Liào Líng'ér 廖陵儿 and Zhāng Hóngmiáo 张红苗, *Gěi Shìjiè Cā Bǎ Liǎn: Liào Bīngxiōng Huàzhuàn 给世界擦把脸：廖冰兄画传 (Wiping the Face of the World: Liao Bingxiong's Illustrated Biography)* ISBN 9787536038677, s. 9
4. ↑  Chang-tai Hung, *War and Popular Culture: Resistance in Modern China, 1937–1945* ISBN 9780520082366, s. 39
5. ↑  Liào Líng'ér 廖陵儿 and Zhāng Hóngmiáo 张红苗, *Gěi Shìjiè Cā Bǎ Liǎn: Liào Bīngxiōng Huàzhuàn 给世界擦把脸：廖冰兄画传 (Wiping the Face of the World: Liao Bingxiong's Illustrated Biography)* ISBN 9787536038677, s. 181

|  |  |
| --- | --- |
| Oppslagsverk/autoritetsdata | VIAF **·** GND **·** LCCN
 |
***To-Day*** er en amerikansk stumfilm fra 1917, regissert av Ralph Ince.

Handling
--------

Når ektemannen Fred går konkurs, blir Lily Morton tvunget til å gi opp rikdommen og flytte inn i et mye mindre hjem samtidig som Fred forsøker å kjempe seg tilbake til økonomisk velstand. Lily er harm over sine nye langt mer beskjedne omstendigheter, og aksepterer venninnen Marion Garlands tilbud om å introdusere henne for fru Farington - en kvinne som er villig til å betale godt for Lilys eskorte-tjenester.

Lily begynner snart å arbeide for fru Farington, samtidig som hennes intetanende ektemann sliter med å gjenvinne familiens tidligere formue. Men når Fred endelig oppdager hva som egentlig foregår blir Lily konfrontert av sin rasende ektemann, og han kveler henne til døde.

Skuespillere
------------

* Florence Reed som Lily Morton
* Frank Mills som Fred Morton
* Gus Weinberg som Henry Morton
* Alice Gale som Emma Morton
* Leonore Harris som Marion Garland
* Harry Lambart som Richard Hewlett
* Kate Lester som Mrs. Farington

Referanser
----------

1. ↑  TO-DAY

Eksterne lenker
---------------

* (en) *To-Day* på Internet Movie Database Rediger på Wikidata

* (en) *To-Day* på AllMovie Rediger på Wikidata

* (en) *To-Day* på American Film Institute Rediger på Wikidata
**Tor Haver** (født 21. april 1949, død 29. juli 2021) var en norsk forretningsadvokat med spesialisering innen bygg- og entrepriserett.

Haver har vært styreformann i SpareBank 1 SR-Bank og i Stavanger Krets av Den Norske Advokatforening. Han har siden 1991 vært formann i Advokatforeningens Disiplinærutvalg for Aust-Agder, Vest-Agder, Stavanger og Haugesund kretser.

Haver fikk graden cand. jur. i 1975. Han var dommerfullmektig og konstituert byfogd ved Stavanger byfogdembete 1975–1976. I 1976 ble han advokatfullmektig i firmaet til Karl Wyller og Arne Pedersen jr. Han ble senere partner i firmaet, som også skiftet navn til Advokatfirmaet Haver. Haver har undervist i jus ved Folkeuniversitetet i Rogaland og i kurs i regi av Advokatforeningen. Haver var styreleder i Kaptein Reinert Tørresen og Hustru Jorines Legat.

I 2008 ble Haver, sammen med advokat Per T. Sekse, oppnevnt til bobestyrer for ekteparet Baasland.

Referanser
----------

1. ↑   «Tor Haver er død», «Tor Haver døde svært uventet den 29. juli, etter at han et par dager tidligere fikk et akutt hjerteinfarkt på fritidseiendommen på Reilstad.»[Hentet fra Wikidata]
2. ↑  «Tor Haver». *Haver Advokatfirma AS*. 31. mai 2018. Arkivert fra originalen 26. oktober 2020. Besøkt 15. mai 2020.
3. ↑  «Nøkkelopplysninger fra Enhetsregisteret - Brønnøysundregistrene». *w2.brreg.no*. Besøkt 15. mai 2020.
4. ↑  «Kreves for 57 millioner». Rogalands Avis. 13. september 2008. Besøkt 19. september 2008. [*død lenke*]

Eksterne lenker
---------------

* CV[*død lenke*]
**Biri postkontor** (**Birid poståpneri**) var et norsk postkontor som ble opprettet ved kongelig resolusjon 30. september 1823. Postkontoret lå i Thoten fogderi og sorterte under Christiania postkontor. Fra 1886 ble Biri poståpneri lagt under Gjøvik postkontor. I 1973 ble benevnelsen endret til underpostkontor, og i 1977 til postkontor C før det i 1990 fikk status som postkontor B.

I portotabellen for 1833 er stavemåten på poståpneriet *Biri*. I 1848 er navnet stavet *Birid*, mens formen *Biri* igjen er brukt fra omkring 1889.

Historie
--------

Poståpneriet lå på gården Undset rett utenfor Biri i Biri prestegjeld i Thoten fogderi, og var ved opprettelsen i 1823 underlagt Christiania postkontor. Poståpneriet betjente også området mellom Land og Fåberg med bipost (avstikkere fra hovedpostruten). Poståpneriet ble i 1862 flyttet til damskipsanløpsstedet Petersborg. 1. januar 1886 ble administrasjonen av poståpneriet overført fra Kristiania til Gjøvik. Navnet på poståpneriet ble også endret fra *Birid* til *Biri* i 1888.

### Andre verdenskrig

Poståpner Jens A. Hemmingsen ble skutt og drept 22. april 1940 av tyske soldater, som kom fra striden ved Bråstad bru i Vardal. Tyskerne tok hele huset i besittelse, og poståpneriet ble nærmest rasert. Enken, fru Aasmunda Borghild Hemmingsen (f. Johansen, 1891) måtte be postmesteren i Gjøvik om hjelp til å rydde opp etter tyskerne. Ved opptellingen viste det seg at 390 kroner samt datostemplet var borte, trolig stjålet av tyskerne. Enken ble etter dette midlertidig styrer av postkontoret, inntil en avtale med Ingrid Martinsen fra Lena i Østre Toten ble inngått.

### Etterkrigstiden

Trafikken ved poståpneriet økte gradvis, og poståpneren hadde i lengre tid hatt en privat assistent til å hjelpe seg. 2. november 1956 flyttet postkontoret til midlertidige lokaler i Biri herredshus, som var bygget etter at det gamle kommunelokalet Furulund hadde brent ned. Da Biri samvirkelag bygde ny butikk i Biri sentrum på slutten av 1950-tallet, fulgte postkontoret etter og åpnet dørene 18. januar 1959. Fra 1971 overtok Postverket utgiftene til assistanse, og det ble opprettet en stilling for assistent med 29 timer pr. uke. I 1973 ble nye poststedgrupper innført, og Biri fikk benevnelsen underpostkontor. I 1977 ble status endret til postkontor C. Biri postkontor C flyttet inn i nye lokaler våren 1990, og ble gjort om til postkontor B fra 1. juli 1990. Ved omorganiseringen av postnummersystemet 1. mars 1999, ble postnummeret for Biri endret fra 2820 til 2836 for vanlige adresser og 2832 for postboksadresser.

På 2000-tallet ble det bestemt at Biri postkontor skulle erstattes av løsningen "post i butikk".

Poststempel
-----------

Fra 1854 hadde Birid poståpneri et 1-ringsstempel med poståpneri-navnet, men dette ble bare brukt til å stemple på selve brevet, ikke på frimerket. Til å stemple på frimerket fikk poståpneriet senere et 3-rings kassasjonsstempel nr. 27, og fra ca. 1859 et 2-rings datostempel med stenskrift-bokstaver.

Referanser
----------

1. 1 2  KulturNav - Norges Postmuseum: Birid Besøkt 12. november 2017

Kilder
------

* Om Biri postkontor
Narvatriumfbuen
Triumfbuen i 1910
**Narvatriumfbuen** ble oppført på den gigantiske Narvaplassen i Sankt Petersburg i 1814 til minne om den russiske seir over Napoleon. Den opprinnelige triumfbue var bygget av tre og stod over Narvaveien, slik at den kunne ønske de returnernede soldater velkommen. Arkitekten bak buen var Giacomo Quarenghi, som hadde den franske Arc de Triomphe du Carrousel i Paris som forbilde. Det var dog ikke meningen, at den første Narvatriumfbuen skulle være permanent. 

Noen år senere, i perioden 1827-34, skapte Vasilij Stasov imidlertid en permanent utgave i sten. Vasilij Demut-Malinovskij skapte de figurer, som er triumfbuens dekorasjoner. 

Under beleiringen av Leningrad ble Narvatriumfbuen skadet en del under artilleribeskytningene, men en omfattende restaurasjon omkring årtusenskiftet gjør, at den nu er i fin stand.

Eksterne lenker
---------------

* Offisielt nettsted Rediger på Wikidata

* (en) Narva Triumphal Gate – kategori av bilder, video eller lyd på Commons Rediger på Wikidata
* Narva Triumphal Arch - Om buen på Saint Petersburg.com
* Detaljbeskrivelse med foto